У 1660 годзе Ян Краінскі, маючы пры сабе “рэкамендацыйны ліст” ад Багуслава Радзівіла да караля Карла ІІ, выправіўся ў Англію шукаць фінансавай дапамогі для вялікалітоўскіх кальвіністаў. Захавалася надрукаваная ў Лондане брашура “Рэляцыя пра гаротны стан Царквы Хрыстовай”, у якой аўтар падрабязна апісвае жудасны стан рэчаў у ВКЛ. У Лондане пасол Радзівіла выступіў супраць Самуэля Хілінскага, кальвініста з Жамойці, які пажадаў сабраныя на патрэбы царквы ВКЛ грошы пусціць на друк Бібліі на літоўскай мове і на сваю “стыпендыю”. Камісія, якая разгледзела пераклад Хілінскага, наклала на гэты варыянт сваё вета. Канфлікт перашкодзіў місіі Краінскага: ён не змог сабраць належнай сумы ды яшчэ быў неабгрунтавана абвінавачаны ў тым, што пускаў атрыманыя ахвяраванні на свае патрэбы.